En ukendt gerningsmand var tæt på at slippe væk med værdifulde knive fra en restaurant i Aalborg.

Hvis en god kniv skal blive ved med at yde sit bedste, kræver det en slibning fra tid til anden. Dét havde en kreativ knivtyv regnet ud og tænkt sig at bruge, da han mandag forsøgte at score knive for 75.000 kroner fra en ukendt restaurant i Aalborg. Det skriver Nordjyllands Politi i sin døgnrapport. Tyven indfandt sig i restaurantens køkken klokken 15.20 mandag eftermiddag og bad om at få køkkenknivene udleveret under påskud af, at de skulle slibes. Men køkkenchefen på stedet var ikke umiddelbart til sinds til bare at give dem til en fremmed og ville derfor først ringe til sin chef. Det fik tyven til at reagere - i stedet for at vente på at blive afsløret i sit fupnummer, greb han knivene, der lå fremme, og løb ud af køkkenet til sin parkerede bil, hvor han kastede knivene ind ad et vindue. Lige i hælene på ham var dog køkkenchefen og en elev i køkkenet, og det lykkedes dem at få knivene tilbage, inden gerningsmanden stak af i bilen. Ifølge politiets døgnrapport var der tale om meget værdifulde knive. Flere af dem var 5000 kroner, og tilsammen havde knivene en værdi af 75.000 kroner. Gerningsmandens identitet kendes endnu ikke.